KINNITATUD
Kaitseväe juhataja 27.03.2024 
käskkirjaga nr 548

KAITSEVÄE PEASTAABI ANALÜÜSI- JA PLANEERIMISOSAKONNA PÕHIMÄÄRUS 
 
I. Üldsätted 
 
1.	Analüüsi- ja planeerimisosakond (edaspidi osakond) on Kaitseväe peastaabi (edaspidi peastaap) allüksus. 

2.	Osakonna allüksused on:
1)	planeerimisjaoskond;
2)	võimeloome jaoskond; 
3)	ressursijuhtimise ja analüüsi jaoskond.

3.	Osakonna ülem on aruandekohustuslik peastaabi ülema ees. 
 
II. Osakonna juhtimine 
 
4.	Osakonda juhib osakonna ülem. 
 
5.	Osakonna ülem allub vahetult peastaabi ülemale. 
 
6.	Osakonna ülema äraolekul täidab tema ülesandeid osakonna ülema asetäitja, osakonna ülema asetäitja äraolekul punktis 2 toodud järjekorras üks osakonna allüksuse ülematest. 

7.	Osakonna ülema asetäitja allub vahetult osakonna ülemale. 
 
8.	Osakonna allüksuse ülem allub vahetult osakonna ülemale. 
 
9.	Osakonna allüksuse ülema äraolekul täidab tema ülesandeid üks allüksuse ülema poolt nimetatud teenistujatest. 

10.	Isikkoosseisu teenistuskohustused, pädevus, õigused ja alluvus määratakse kindlaks käesolevas põhimääruses ning nende ameti- või tööjuhendis, mille kinnitab peastaabi ülem. 

III. Osakonna ülesanded
 
11.	Osakonna ülesanne on Kaitseväe sõjalise võimearenduse ja ressursihalduse juhtimine, pikaaegsete arengukavade ja aastakäsu koostamise eestvedamine Kaitseväes ning sellega seotud plaanide täitmise analüüsimine ning kontroll.

12.	Ülesande täitmiseks osakond: 
1)	korraldab NATO standardimiskokkulepete menetlusprotsessi Kaitseväes; 
2)	juhib määratud võimeprojekte. 
 
13.	Planeerimisjaoskonna ülesanded on: 
1)	Kaitseväe sisendi andmine riigikaitse- ja valitsemisala arengukavadesse;
2)	Kaitseväe aastakäsu koostamise koordineerimine ja kontroll;
3)	osalus NATO ja Euroopa Liidu kaitseplaneerimis- ja aruandlusprotsessides, sh osalemine protsesse käsitleva poliitika kujundamises ning kaasnevate tegevuste koordineerimine Kaitseväes;
4)	sõjaliseks riigikaitseks eraldatavate välisvahendite planeerimine ja kasutamise koordineerimine Kaitseväes.

14.	Võimeloome jaoskonna ülesanded on: 
1)	Kaitseväe võimearenduse juhtimine ja väeliigi üleste võimete arendamise koordineerimine;
2)	uute võimelahendite väljatöötamise eestvedamine Kaitseväes, sealhulgas teadus- ja arendustegevuses ning rahvusvahelises sõjalises koostöös osalemise kaudu;
3)	sõjaaja struktuuri väljatöötamise ja arendamise juhtimine, sealhulgas sõjaaja üksuste võimekirjelduste ning koosseisu- ja varustustabelite koostamise korraldamine; 
4)	võimearendusega seotud kontseptsiooni(de) väljatöötamise juhtimine. 

15.	Ressursijuhtimise ja analüüsi jaoskonna ülesanded on: 
1)	tegevusepõhise eelarve ja planeerimise protsessi arendamine; 
2)	tegevuspõhise eelarve teenuste vaate haldamine ning koordineerimine teenuste omanikega; 
3)	sõjaaja personalivajaduse analüüsimine ja vajaduse määratlemine; 
4)	kaitseotstarbelise varustuse planeerimine, analüüs ja koordineerimine; 
5)	Kaitseväe taristu planeerimine, analüüs ja koordineerimine;
6)	arengukavas ja Kaitseväe aastakäsus püstitatud ressursipõhiste eesmärkide täitmise vastavuse analüüsimine ja kontroll;
7)	NATO standardimiskokkulepete haldus ja rakendamise kontroll Kaitseväes;
8)	Kaitseväe ülesannete täitmiseks kuluva ressursi mõjusamaks ja tõhusamaks plaanimiseks ning jälgimiseks mudelite arendamine ja haldamine; 
9)	Kaitseväe kasutuses olevate andmete ristkasutuse võimaluste analüüsimine, andmekasutuse automatiseerimise ja tarkvarade parendusettepanekute koostamine.

16.	Osakond muude ülesannete täitmisel: 
1)	töötab välja oma tegevusvaldkonda kuuluvate õigusaktide eelnõud või osaleb nende väljatöötamisel; 
2)	korraldab oma tegevusvaldkonda kuuluvate lepingute väljatöötamist ja sõlmimist ning jälgib lepingutega võetud kohustuste täitmist; 
3)	esitab arvamusi ja teeb ettepanekuid teiste ametkondade poolt ettevalmistatud Kaitseväe tegevust puudutavate osakonna tegevusvaldkonda käsitlevate või sellega seotud õigusaktide eelnõude kooskõlastamisel; 
4)	osutab teiste ametkondade tegevusse puutuvate küsimuste lahendamisel teistele struktuuriüksustele abi ja teeb nendega tegevusvaldkonna piires koostööd; 
5)	vaatab läbi osakonnale suunatud märgukirjad ja muud dokumendid ning valmistab ette vastused või dokumentide projektid. 
 
IV. Osakonna ülem 
 
17.	Osakonna ülema teenistuskohutused ja õigused sätestab Kaitseväe peastaabi põhimäärus ja ametijuhend. 

V. Osakonna ülema asetäitja 
 
18.	Osakonna ülema asetäitja: 
1)	täidab osakonna ülema äraolekul tema ülesandeid; 
2)	täidab ametijuhendiga ja peastaabi töökorraldust reguleerivate õigusaktidega talle pandud ülesandeid. 
 
VI. Osakonna allüksuse ülem 
 
19.	Osakonna allüksuse ülem: 
1)	juhib allüksuse tööd ja tagab allüksusele pandud ülesannete täitmise; 
2)	täidab talle antud teenistusalaseid korraldusi; 
3)	annab allüksuse isikkoosseisule korraldusi teenistuskohustuste täitmiseks; 
4)	annab seadusega ettenähtud korras allüksuse isikkoosseisule ühekordseid teenistusalaseid korraldusi, mille täitmine ei tulene nende teenistuskohustustest; 
5)	saab osakonna ülemalt, osakonna ülema asetäitjalt ja teistelt allüksustelt oma ülesannete täitmiseks vajalikku informatsiooni; 
6)	esindab allüksust oma ülesannete täitmisel ning annab oma pädevuse piires arvamusi ja kooskõlastusi; 
7)	teeb osakonna ülemale ettepanekuid allüksuse ülesehituse, koosseisu, vahendite eraldamise, teenistustingimuste tagamise, töökorralduse muutmise ning allüksuse isikkoosseisule palkade, lisatasude ja ergutuste määramise, distsiplinaarkaristuste kohaldamise kohta;
8)	teeb osakonna ülemale ettepanekuid koolituste taotlemiseks allüksusele pandud ülesannete paremaks täitmiseks; 
9)	korraldab allüksuse kasutuses oleva riigivara ja rahaliste vahendite sihipärast, otstarbekat ja heaperemehelikku kasutamist; 
10)	oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist allüksuses; 
11)	korraldab allüksusele pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabeks või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule.

VII. Osakonna dokumendiplank 
 
20.	Osakonna ülemal ja osakonna ülema kooskõlastusel on osakonna teenistujatel oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.